Асығыусыларға ярҙам комитеты әллә ни оҙаҡ эшләй алмай. Август айында уҡ Ленинға комитеттың бер кәңәшмәһендә Прокоповичтың «хөкүмәткә ҡаршы телмәр» менән сығыш яһауы тураһында еткерәләр. Ленин кисекмәҫтән И. В. Сталинға хат яҙа, унда Политбюроның комитетты ябыуын һәм уның етәкселеген ҡулға алыуын йөкмәтә. Ленин комитет эшмәкәрлегендә совет власына ҡаршы йәшерен заговор булыуын күрә. Кускованы, Кишкинды һәм башҡаларҙы Мәскәүҙән ҡыуып сығарыу, Прокоповичты эштең асылына төшөнгәнсе өс ай төрмәлә тотоу йөкмәтелә. Ленин шулай уҡ комитет ағзаларына ҡаршы гәзиттәрҙе һөсләтергә ҡуша. Һөҙөмтәлә Ғәҙәттән тыш хәлдәр комитеты ҡарары менән 1921 йылдың ноябрендә Кускова менән Прокопович рәсми рәүештә Вологод өлкәһенә ҡыуыла, артабан улар Рәсәйҙең төньяҡтағы башҡа өлкәләрендә йәшәй. Киләһе йылына уларҙы кире Мәскәүгә ҡайтаралар, ә 1922 йылдың июнендә сит илгә ҡыуып сығаралар.